IZVEDBENA UREDBA KOMISIJE (EU) 2022/2304

z dne 24. novembra 2022

o določitvi referenčnega laboratorija Evropske unije za mrzlico doline Rift

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter sklepa Sveta 92/438/EGS (Uredba o uradnem nadzoru) (1) in zlasti člena 93(1) Uredbe,

ob upoštevanju naslednjega:

(1) Z Delegirano uredbo Komisije (EU) 2021/2156 (2) je bil ustanovljen referenčni laboratorij Evropske unije za mrzlico doline Rift.

(2) Po ustanovitvi referenčnega laboratorija Evropske unije za mrzlico doline Rift in v skladu s členom 93(2), točka (a), Uredbe (EU) 2017/625 je Komisija izvedla javni izbirni postopek za imenovanje referenčnega laboratorija Evropske unije za mrzlico doline Rift.

(3) Za postopek javnega izbora, namenjenega določitvi referenčnega laboratorija Evropske unije za mrzlico doline Rift, je bil imenovan ocenjevalni in izbirni odbor. Navedeni ocenjevalni in izbirni odbor je ugotovil, da italijanski laboratorij Istituto Zooprofilattico Sperimentale dell’Abruzzo e del Molise „G. Caporale“ izpolnjuje zahteve iz člena 93(3) Uredbe (EU) 2017/625 in lahko opravlja naloge iz člena 94 navedene uredbe.

(4) Italijanski laboratorij Istituto Zooprofilattico Sperimentale dell’Abruzzo e del Molise „G. Caporale“ bi bilo zato treba imenovati za referenčni laboratorij Evropske unije za mrzlico doline Rift. Njegov delovni program bi moral biti v skladu s cilji in prednostnimi nalogami ustreznih delovnih programov, ki jih Komisija sprejme v skladu z Uredbo(EU) 2021/690 Evropskega parlamenta in Sveta (3).

(5) Za zagotovitev ustrezne ravni metod za analize, teste ali diagnoze ter razvoja potrjenih metod in usklajene pomoči uradnemu laboratoriju ter v skladu s točko (b) člena 93(2) Uredbe (EU) 2017/625 bi bilo treba določitev referenčnega laboratorija Evropske unije redno pregledovati.

(6) To uredbo bi bilo treba uporabljati od 1. januarja 2023, tj. od datuma, ko bi moral referenčni laboratorij Evropske unije za mrzlico doline Rift začeti svoje dejavnosti –

SPREJELA NASLEDNJO UREDBO:

Člen 1 Za referenčni laboratorij Evropske unije za mrzlico doline Rift se določi naslednji laboratorij: Istituto Zooprofilattico Sperimentale dell’Abruzzo e del Molise „G. Caporale“, Via Campo Boario, 64100 Teramo (TE), Italija.

Člen 2 Določitev iz člena 1 se redno pregleduje.

Člen 3 Ta uredba začne veljati dvajseti dan po objavi v Uradnem listu Evropske unije. Uporablja se od 1. januarja 2023.

Ta uredba je v celoti zavezujoča in se neposredno uporablja v vseh državah članicah. V Bruslju, 24. novembra 2022 Za Komisijo predsednica Ursula VON DER LEYEN

(1) UL L 95, 7.4.2017, str. 1.

(2) Delegirana uredba Komisije (EU) 2021/2156 z dne 17. septembra 2021 o dopolnitvi Uredbe (EU) 2017/625 Evropskega parlamenta in Sveta z ustanovitvijo referenčnega laboratorija Evropske unije za mrzlico doline Rift (UL L 436, 7.12.2021, str. 26).

(3) Uredba (EU) 2021/690 Evropskega parlamenta in Sveta z dne 28. aprila 2021 o vzpostavitvi programa za notranji trg, konkurenčnost podjetij, vključno z malimi in srednjimi podjetji, področje rastlin, živali, hrane in krme in evropsko statistiko (program Enotni trg) ter o razveljavitvi uredb (EU) št. 99/2013, (EU) št. 1287/2013, (EU) št. 254/2014 in (EU) št. 652/2014 (UL L 153, 3.5.2021, str. 1).